Statens prestigebyggeri af Niels Bohr Bygningen skulle have været leveret til Københavns Universitet (KU) i slutningen af 2016. I dag ligger bygningen tom, ufærdig og efterladt hen, efter at kilometervis af rørledninger, ventilationsskakte og andre tekniske installationer er blevet pillet ud af bygningen igen.

KU’s natur- og biovidenskabelige fakultet skal efter planen leje sig ind i nybyggeriet for at få »et teknologisk løft af sine laboratorier«. Men den seneste besked fra Bygningsstyrelsen er, at det tidligst kan ske i begyndelsen af 2019. Om den nye tidsplan holder, tvivler universitetet på.

»Vi ved ikke andet, end at det bliver meget forsinket, og at regningen bliver stor. Det er ubehageligt for universitetet, og forsinkelsen påvirker os markant i den internationale konkurrence om at få flere kloge hoveder til Danmark«, siger vicedirektør Anders Boe Hauggaard, der er ansvarlig for bygningsområdet ved KU.